የከንቲባው ጽሕፈት ቤትና የካቢኔ ጉዳዮች ጽሕፈት ቤት ምክትል ኃላፊ በይግባኝ ተከላከሉ ተባሉ
ከጥር 1 ቀን 2009 ዓ.ም. ጀምሮ የአዲስ አበባ ከንቲባ ጽሕፈት ቤትና የካቢኔ ጉዳዮች ጽሕፈት ቤት ምክትል ኃላፊ ሆነው የተሾሙት አቶ በፍቃዱ አሰፋ፣ ከሁለት ዓመታት በፊት ከተከሰሱበት ክስ በነፃ የተሰናበቱ ቢሆንም ምርመራ ላይ በነበረው ይግባኝ እንዲከላከሉ ፍርድ ተሰጠ፡፡አቶ በፈቃዱና ከእሳቸው ጋር ተከሰው የነበሩትን አቶ አብርሃም ጌታቸው እንዲከላከሉ ፍርዱን የሰጠው የፌዴራል ጠቅላይ ፍርድ ቤት ይግባኝ ሰሚ ችሎት ነው፡፡ ችሎቱ ፍርዱን የሰጠው የሥር ፍርድ ቤት አቶ በፍቃዱ ከተከሰሱበት ሥልጣንን ያላግባብ መገልገል ወንጀልና ዋጋ ያለውን ነገር ያለ ክፍያ ወይም ያለ በቂ ምክንያት ማግኘት ወንጀሎች መከላከል ሳያስፈልጋቸው ከተከሰሱበት ወንጀል በነፃ መሰናበታቸውን በመቃወም፣ ዓቃቤ ሕግ ያቀረበውን የይግባኝ አቤቱታ ከመረመረ በኋላ ነው፡፡ከሳሽ ዓቃቤ ሕግ አቶ በፍቃዱ ጥር 5 ቀን 2002 ዓ.ም. ግምቱ 8,551 ብር የሆነ ባለ 24 ካራት ስምንት ግራም ወርቅ ያለክፍያ መቀበላቸውን ገልጾ ክስ ያቀረበባቸው ቢሆንም፣ በሰነድም ሆነ በሰው ሊያስመሰክርባቸው ባለመቻሉ የሥር ፍርድ በነፃ ማሰናበቱ ትክክለኛ ውሳኔ መሆኑን ገልጾ ይግባኝ ሰሚ ችሎቱም አፅንቶታል፡፡ዓቃቤ ሕግ በአቶ በፍቃዱ ላይ በሥር ፍርድ ቤት አቅርቦባቸው የነበረው ሌላው ክስ፣ በአዲስ አበባ ቤቶች ልማት ግንባታ ፕሮጀክት ጽሕፈት ቤት የግብዓት አቅርቦትና አስተዳደር መምርያ ምክትል ሥራ አስኪያጅ ሆነው ሲሠሩ ሥልጣናቸውን ያላግባብ በመገልገል የሙስና ወንጀል ፈጽመዋል የሚል ነው፡፡ዓቃቤ ሕግ የሰውና የሰነድ ማስረጃ አቅርቦ ለሥር ፍርድ ቤት ያስረዳ ቢሆንም፣ ተከሳሹ በወቅቱ ከነበሩበት የሥራ ኃላፊነት አንፃር ተፈጽሟል የተባለውን የወንጀል ድርጊት የሚያረጋግጥ የሰነድም ሆነ የሰው ምስክር ሊያስረዳባቸው እንዳልቻለ ፍርድ ቤቱ ገልጾ፣ መከላከል ሳያስፈልጋቸው በነፃ እንዲሰናበቱ ውሳኔ ሰጥቶ ነበር፡፡ ተከሳሹም ለአንድ ዓመት ያህል በማረሚያ ቤት ከቆዩ በኋላ ከእስር ተፈትተው ወደ ምድብ ሥራቸው ተመልሰዋል፡፡ አቶ በፍቃዱ ወደ ሥራቸው ከተመለሱ ከአንድ ዓመት በኋላ በአዲስ አበባ ከተማ አስተዳደር ከንቲባ ጽሕፈት ቤትና ካቢኔ ጉዳዮች ጽሕፈት ቤት በምክትል ኃላፊነት ከተሾሙ ከሁለት ወራት በኋላ፣ ዓቃቤ ሕግ ከሁለት ዓመት በፊት ያቀረበው ይግባኝ ተመርምሮ አቶ በፍቃዱ በሥር ፍርድ ቤት በነፃ የተሰናበቱበትን አንደኛ ክስ እንዲከላከሉ ፍርድ በመስጠቱ፣ በቃሊቲ ማረሚያ ቤት ሆነው መከላከያ ምስክሮቻቸውን እንዲያሰሙ ይግባኝ ሰሚው ችሎት ትዕዛዝ ሰጥቷል፡፡አቶ በፍቃዱም መከላከያ ምስክሮቻቸውን ከማሰማታቸው በፊት የተከሳሽነት ቃላቸውን፣ መዝገቡ ከጠቅላይ ፍርድ ቤት ለተመለሰለት የፌዴራል ከፍተኛ ፍርድ ቤት 15ኛ ወንጀል ችሎት ሰጥተዋል፡፡ አቶ በፍቃዱ በአዲስ አበባ ከተማ አስተዳደር ቤቶች ልማት ቢሮ ሥር ባሉ መሥሪያ ቤቶች ውስጥ በተለያዩ ኃላፊነቶች ላይ ከ20 ዓመታት በላይ በታማኝነት ማገልገላቸውን ለፍርድ ቤቱ ካስረዱ በኋላ፣ እንዴት ለእስር እንደበቁም ገልጸዋል፡፡ሐምሌ 8 ቀን 2006 ዓ.ም. አንድ ስብሰባ ሊመሩ ወደ ስብሰባ አዳራሹ እየሄዱ፣ ‹‹ከአገር ሊወጣ ነው›› የሚል መረጃ እንደደረሰው የገለጸላቸው የፌዴራል የሥነ ምግባርና ፀረ ሙስና ኮሚሽን መርማሪ ቡድን በቁጥጥር ሥር እንዳዋላቸው ተናግረዋል፡፡ በወቅቱ ወደ ቤታቸው ተወስደው ቤታቸው ሲበረበር የተገኘውና መርማሪዎቹ የተነገራቸው እንዳልተጣጣመላቸው የገለጹት አቶ በፍቃዱ፣ መርማሪው ‹‹ጠላት አለህ?›› የሚል ጥያቄ እንዳቀረበላቸውና ምንም ነገር ባለመገኘቱ ማዘኑን ጠቁመዋል፡፡ አዲስ አበባ ከተማ አስተዳደር የግዢ መመርያ ቁጥር 3/2002 ያለውና በምርመራ ወቅት በፌዴራል የግዢ መመሪያ መሠረት ሠርተፊኬሽን ላይ እንዲፈርሙ የተለያዩ የማስገደድ ጫናዎች የተፈጠሩባቸው ቢሆንም፣ አለመፈረማቸውን አክለዋል፡፡ የገረማቸው ነገር በቁጥጥር ሥር ከዋሉ ከሁለት ወራት በኋላ የቀረበባቸው ክስ ለጋራ መኖሪያ ቤቶች ግንባታ ከሚውሉ ግብዓቶች ግዢ ጥራት ጋር የተገናኘና በሽልማት ካገኙት ወርቅ ጋር የሚገናኝ መሆኑን አስረድተዋል፡፡ከሳሻቸው ዓቃቤ ሕግ ካቀረበባቸው ምስክሮች መካከል ሁለቱ ምስክሮች የመሥሪያ ቤታቸው የሕግ ባለሙያዎች መሆናቸውን ጠቁመው፣ ከሁለቱም ጋር በሥራ ምክንያት የከረረ ፀብ እንደነበራቸው በመሥሪያ ቤቱ ኃላፊዎች ጭምር የሚታወቅ መሆኑን አስረድተዋል፡፡ የሥር ፍርድ ቤት በነፃ ያሰናበታቸውን የክስ መዝገብ ይግባኝ ሰሚው ችሎት ሊመልሰው የቻለው በሁለቱ ሰዎች ምስክርነት መሆኑን የገለጹት አቶ በፍቃዱ፣ እሳቸውና ሁለቱ የመሥሪያ ቤቱ የሕግ ባለሙያዎች አለመግባባት ላይ መሆናቸውን የመሥሪያ ቤቱ ዋና ሥራ አስኪያጅና ሌሎች ኃላፊዎችም ጭምር እያወቁት፣ በበቀል የሰጡት የምስክርነት ቃል ትክክልና አሳማኝ ሊሆን እንደማይገባ ተናግረዋል፡፡ግዢ የተፈጸመው በመመርያው መሠረትና ጨረታ የወጣውም በአግባቡ መሆኑን የገለጹት አቶ በፍቃዱ፣ መንግሥት ካወጣው መመርያ ውጪ የተፈጸመ ግዢ እንደሌለ፣ ይህም ቢሆን እሳቸውን እንደማይመለከታቸው በተደጋጋሚ አስረድተዋል፡፡ ሁለቱ ምስክሮች እሳቸውን እንደሚበቀሏቸው በተደጋጋሚ ሲዝቱባቸው እንደነበር አስታውሰው፣ ያለምንም ምስክር ‹‹ቢሮው ገብቼ ነግሬውና አስጠንቅቄው ነበር›› የሚለው የምስክርነታቸው ቃል እንደ እውነት መወሰዱ እንዳሳዘናቸው ተናግረዋል፡፡ለህሊናቸው የሚኖሩና በአንገታቸው ላይ ክር በማንጠልጠል ብቻ ሳይሆን የህሊና ክርስቲያን መሆናቸውን የተናገሩት አቶ በፍቃዱ፣ ኃላፊ በመሆናቸው መንግሥት ቤት ሲሰጣቸው ‹‹እኔ በማኅበር የሠራሁት ቤት አለኝ›› በማለት ቁልፍ መመለሳቸውን ጠቁመው፣ ገንዘብ ቢፈልጉና ሥልጣናቸውን ያላግባብ መጠቀም ቢፈልጉ ቁልፉን በወቅቱ እስከ 500,000 ብር ድረስ መሸጥ ይችሉ እንደነበር ተናግረዋል፡፡ በመንግሥት ኃላፊነት ላይ መሆንን ሕዝቡ እንደ ሌላ ነገር ስለሚያየው ራሳቸውን ደብቀው ‹‹እዩኝ እዩኝ›› ሳይሉ እንደ ሁለተኛ ዜጋ ሆነው እንደሚኖሩ የገለጹት አቶ በፍቃዱ፣ ‹‹እኔ ያጣሁት የፍርድ አምላክ ነው፡፡ እንዴት ውስጤን ላሳያችሁ? የሥር ፍርድ ቤት ውሳኔ እስከሚሰጥ አንድ ዓመት የህሊና እስረኛ ሆኜ ከረምኩ፤›› በማለት ሳግና እንባ እየተናነቃቸው ፍርድ ቤቱን ጠይቀው የተከሳሽነት ቃላቸውን አጠናቀዋል፡፡ ፍርድ ቤቱም የመከላከያ ምስክሮችን ከሚያዝያ 16 ቀን 2009 ዓ.ም. ጀምሮ ለመስማት ቀጠሮ ሰጥቷል፡፡ 